Diari Oficial de la Generalitat Valenciana


Sumari del DOGV 6531, del 30-05-2011 (2011/6101)

RESOLUCIÓ de 18 de maig de 2011, de l'Agència Valenciana de l'Energia, per la qual es convoquen ajudes del programa CO2TXE 2011, per a la renovació del parc de turismes de la Comunitat Valenciana en el marc del Pla d'Acció de l'Estratègia d'Estalvi i Eficiència Energètica (PAE4+), per a l'exercici 2011.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6531

Data del DOGV
:   30-05-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/6101


Data del document
:   18-05-2011

Organisme emissor
:   Agència Valenciana de l'Energia, AVEN

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 18 de maig de 2011, de l'Agència Valenciana de l'Energia, per la qual es convoquen ajudes del programa CO2TXE 2011, per a la renovació del parc de turismes de la Comunitat Valenciana en el marc del Pla d'Acció de l'Estratègia d'Estalvi i Eficiència Energètica (PAE4+), per a l'exercici 2011. [2011/6101]  
En els últims anys, el nombre de vehicles matriculats a la Comunitat Valenciana, s'ha vist incrementat considerablement, la qual cosa ha provocat un increment del consum energètic en el sector transport. No obstant això, el consum d'energia d'estos vehicles pot reduir-se significativament, si s'incrementa la penetració en les llars de turismes alimentats amb energies alternatives a les convencionals.   
  
El Reial Decret 837/2002, de 2 d'agost, va adaptar la normativa espanyola al que establix la Directiva 1999/94/CE del Parlament Europeu i del Consell, de 13 de desembre de 1999, i va homogeneïtzar el sistema d'informació referent al consum d'energia dels turismes nous, amb la intenció de facilitar al públic la possibilitat de triar els que tinguen un menor consum de combustible i menors emissions de CO2 i així induir els fabricants a adoptar mesures per a reduir el consum, i contribuir a l'objectiu general de l'ús racional dels recursos naturals. Com a mesura de suport als objectius de la directiva i del reial decret l'Institut per a la Diversificació i l'Estalvi d'Energia (IDAE), en col·laboració amb fabricants i importadors, elabora semestralment una guia de consum de combustible i emissions de CO2 que publica en Internet a través de la seua pàgina web. En este document, a més, s'assignen una sèrie d'etiquetes als turismes que classifiquen l'eficiència energètica en una escala que va del valor A al G (de major a menor eficiència).  
  
Estos turismes més eficients energèticament, no obstant això, tenen un preu superior al preu mitjà del mercat, que varia segons el tipus de tecnologia. Al contrari, el seu consum energètic al llarg de tota la seua vida útil és inferior, i per tant, l'usuari haurà d'assumir una menor despesa energètica. Així, en els casos analitzats, l'estalvi energètic obtingut permet recuperar, en part, al comprador el sobrepreu pagat durant la vida del turisme. Per a això, es considera convenient incorporar un incentiu econòmic que anime el comprador en esta decisió cap a un vehicle més eficient energèticament.  
L'Agència Valenciana de l'Energia (AVEN) creada per la Llei 8/2001, de 26 de novembre, com a entitat de dret públic, sotmesa al dret privat, té com a finalitat el desenvolupament d'actuacions en la política energètica en l'àmbit de la Comunitat Valenciana, d'acord amb les directrius generals del Govern Valencià, i és una de les funcions pròpies de l'AVEN la tramitació i la gestió d'ajudes i incentius financers per a fins de conservació, estalvi, diversificació, desenvolupament energètic i energies renovables. En este sentit, el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia, amb data de 28 de març de 2008, és el suport on es regulen els mecanismes de col·laboració per a la consecució dels objectius d'estalvi i eficiència energètica plantejats en este i reflectits en la present resolució.   
  
Per tot el que s'exposa i dins del marc jurídic establit, resolc:  
  
  
Article 1. Objecte i àmbit  
L'objecte d'esta resolució és convocar les ajudes de l'Agència Valenciana de l'Energia per a l'exercici 2011, destinades a la modernització del parc de turismes de la Comunitat Valenciana, alimentats amb energies alternatives a les convencionals, dins del marc del Pla d'Acció 2008-2012 de l'Estratègia d'Estalvi i Eficiència Energètica a Espanya (E4) que va aprovar el Govern en el Consell de Ministres de 20 de juliol de 2007, i d'acord amb el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia de 28 de març de 2008  
  
Este programa té la finalitat de promoure l'adquisició de vehicles turismes nous de propulsió elèctrica, híbrida, piles de combustible o alimentats per gas natural, gasos liquats del petroli o hidrogen per mitjà de l'atorgament d'ajudes econòmiques que disminuïxen l'extracost en els vehicles alternatius en relació amb vehicles equivalents de disseny i motorització tradicional. També es podran acollir a estes ajudes l'adquisició de motos elèctriques i híbrides que complisquen el que s'ha indicat en l'article 6.  
  
Article 2. Beneficiaris  
1. Podran acollir-se a estes ajudes qualsevol entitat o persona física o jurídica, de naturalesa pública o privada, a excepció dels concessionaris o distribuïdors de vehicles.  
2. Els beneficiaris hauran de tindre el domicili, seu social o establiment de producció a la Comunitat Valenciana i els vehicles adquirits hauran d'estar localitzats en el territori esmentat.   
3. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
4. No podran obtindre la condició de beneficiaris aquelles empreses o entitats vinculades al concessionari que tramite l'ajuda, excepte justificació expressa que haurà de ser valorada per l'Agència Valenciana de l'Energia. S'entén per empresa o entitat vinculada aquella en què el beneficiari puga exercir, directament o indirectament, una influència dominant o aquelles que puguen exercir-la sobre ell o que de la mateixa manera que el beneficiari estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat directament o indirectament, en relació amb una altra, estiga en possessió d'un 25% del capital subscrit, d'un 25% dels vots inherents a les participacions emeses per l'empresa o entitat, o puguen designar almenys el 25% dels membres de l'òrgan d'administració, direcció o control de l'empresa.  
  
Article 3. Marc normatiu  
Les ajudes arreplegades en la present resolució es concediran d'acord amb el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia, de 28 de març de 2008, on es regulen els mecanismes de col·laboració que s'han considerat convenients per a aconseguir els objectius d'estalvi i eficiència energètica plantejats en este.  
  
  
Article 4. Acumulació d'altres ajudes  
Les ajudes regulades en la present resolució seran compatibles amb altres subvencions o ajudes per als mateixos costos subvencionables, procedents de qualssevol administracions o ens públics, sempre que l'acumulació de les ajudes no done lloc a una intensitat d'ajuda màxima superior al 25% de la base imposable del preu del vehicle.  
  
Les ajudes previstes en este programa no seran acumulables amb aquelles altres ajudes per al mateix concepte que puga concedir l'IDAE dins de les actuacions d'estalvi i eficiència energètica que desenvolupa i estiguen emmarcades en el Pla d'Acció 2008-2012 de l'Estratègia d'Estalvi i Eficiència Energètica a Espanya 2004-2012 i, en particular, les concedides dins del programa MOVELE.  
Les ajudes previstes en este programa no seran acumulables amb aquelles altres ajudes per al mateix concepte que puga concedir el Ministeri d'Indústria, Turisme i Comerç emmarcades en el Pla Integral d'Impuls al Vehicle Elèctric a Espanya 2010-2014.   
  
Article 5. Línies pressupostàries  
Les ajudes que es regulen en la present resolució es concediran a càrrec dels pressupostos del Pla d'Acció de l'Estratègia d'Estalvi i Eficiència Energètica a Espanya 2008-2012, exercici 2011, que gestiona l'Agència Valenciana de l'Energia a la Comunitat Valenciana i la concessió de les quals està supeditada a l'existència de crèdit pressupostari adequat i suficient.  
La quantitat màxima destinada per a esta convocatòria de subvencions és de dos milions dos-cents mil euros (2.200.000 €), que es finançaran a càrrec del capítol de transferències de capital del pressupost de l'Agència Valenciana de l'Energia.  
La quantitat global màxima esmentada podrà ser modificada mitjançant una resolució del director de l'Agència Valenciana de l'Energia d'acord amb el desenvolupament del pla i del pressupost disponible.  
  
Article 6. Actuacions objecte de suport  
1. Serà objecte d'ajuda l'adquisició de:  
a) Vehicles, ja siguen turismes (categoria M1) o comercials de fins a 3.500 kg de MMA (categoria N1), de propulsió:  
- Híbrida: sempre que tinguen capacitat de tracció elèctrica al 100%, per mitjà de bateries i unes emissions inferiors a 110 g de CO2/km. La tecnologia híbrida és aquella que incorpora dos sistemes d'emmagatzemament d'energia (depòsit de combustible i bateria elèctrica) i doble motorització tèrmica i elèctrica, de manera que ambdós, de forma individual o conjunta, traccionen o participen en algun moment en la tracció d'este vehicle (no sols en l'arrancada). Hi ha 2 tipus de vehicles híbrids:  
· Full Hybrid: amb capacitat de tracció única elèctrica de forma voluntària pel conductor.  
· Mild Hybrid: sense capacitat de tracció única elèctrica de forma voluntària pel conductor.  
- Híbrida endollable: sempre que tinguen capacitat de tracció elèctrica al 100%, per mitjà de bateries i unes emissions inferiors a 110 g de CO2/km. Estos vehicles, a més de tindre les mateixes característiques que els híbrids definits anteriorment, permeten recarregar les seues bateries externament i tenen una autonomia mínima en mode elèctric de 20 km (PHEV >12 Plugged-in Hybrid Electric Vehicle 12 miles or more).  
- Elèctrics purs (BEV: Battery Electric Vehicle) sense autorrecàrrega interna, entenent per esta, la recàrrega de les bateries a partir del motor tèrmic.  
- Combustió directa d'hidrogen (admetent en este cas els turismes bi o multicombustibles), o piles de combustible.  
- Gasos liquats del petroli (autogàs) o gas natural (bi o multicombustibles) que tinguen unes emissions inferiors a 140 g de CO2/km.  
b) Quadricicles elèctrics pesants, categoria L7e segons el que especifica la Directiva 2002/24/CE.  
c) Motocicletes elèctriques pures i híbrides que disposen d'una potència major de 4 kW amb capacitat de tracció elèctrica 100%, d'hidrogen o pila de combustible. En tots els casos es requerix que la motocicleta estiga matriculada com a turisme (matrícula ordinària de placa blanca).  
d) Vehicles de gerència o demostració, que posseïsquen una primera matriculació a nom del concessionari adherit al programa i una antiguitat màxima de 18 mesos (des de la data de primera matriculació). Els vehicles subvencionables hauran de tindre la mateixa tecnologia i característiques que les indicades en l'apartat a, b o c del present article. Per a cada punt de venda dels concessionaris adherits al programa, es podran sol·licitar com a màxim ajudes per a dos vehicles per model, sense tindre en compte les diferents versions que puguen haver-hi de cada un d'estos.   
2. Els vehicles indicats en els apartats anteriors a, b i c hauran de ser nous, és a dir, no hauran d'estar matriculats prèviament.  
3. Als efectes de la present resolució s'entendrà per:  
- Turisme: qualsevol vehicle de motor de la categoria M1 definit en l'annex II de la Directiva 70/156/CEE i que corresponga a l'àmbit d'aplicació de la Directiva 80/1268/CEE. Quedaran exclosos els vehicles inclosos en l'àmbit d'aplicació de la directiva 2002/24/CE i els vehicles especials definits en l'incís del paràgraf a, de l'apartat 1, de l'article 4 de la Directiva 70/156/CEE.  
- Vehicles M1: tenen quatre rodes i estan destinats al transport de persones que tinguen, a més del seient del conductor, huit places com a màxim.  
- Vehicles N1: tenen quatre rodes i estan destinats al transport de mercaderies amb una massa màxima autoritzada igual o inferior a 3.500 kg.  
  
Article 7. Criteris de repartiment i quantia de la subvenció  
1. Les ajudes regulades en esta resolució s'han de concedir amb subjecció als principis de publicitat, concurrència i objectivitat, a càrrec del pressupost del Pla d'Acció de l'Estratègia d'Estalvi i Eficiència Energètica a Espanya 2008-2012 transferit a la Comunitat Valenciana i han d'estar supeditades a l'existència de crèdit adequat i suficient.  
  
2. La quantia d'ajuda individual per a cada vehicle és la següent:  
  
- Vehicles híbrid Full Hybrid: import màxim per vehicle de 2.300 €.  
- Vehicles híbrids Mild Hybrid: import màxim per vehicle de 2.000 €.  
- Vehicles alimentats per gas natural i gasos liquats del petroli: import màxim per vehicle de 1.200 €.  
- Vehicles híbrids endollables, elèctrics purs, de combustió directa d'hidrogen o de piles de combustible: import màxim per vehicle de 7.000 €.  
- Motocicletes elèctriques pures, híbrides, d'hidrogen o pila de combustible: import màxim de 750 € per motocicleta.  
- En el cas de vehicles de gerència o demostració (sempre que complisquen el que indica l'article 6.d, la quantia d'ajuda serà el 70% de l'import màxim per vehicle indicat anteriorment per a cada tipus de tecnologia.  
En tot cas, les ajudes no podran superar el 15% del preu de venda del vehicle abans d'impostos.  
  
Article 8. Termini per a adquirir els vehicles  
La data d'inici de la campanya serà el dia 1 de juny de 2011 i acabarà el 31 de maig de 2012, o en el moment d'esgotament de la quantia econòmica assignada a esta convocatòria. Si esta circumstància es produïra abans del 31 de maig de 2012, se suspendrà la concessió de les ajudes per mitjà de publicació en el Diari Oficial de la Comunitat Valenciana.  
Per a comprovar que el vehicle adquirit es troba dins de termini i es pot acollir a estes ajudes, es comprovarà que la data dels documents de despesa i pagament estan compresos dins de les dates d'inici de la campanya i fins al 31 de maig de 2012.  
  
Article 9. Procediment general  
Les ajudes es canalitzaran a través dels comerços i concessionaris de vehicles, segons el procediment següent:  
1. Els concessionaris/comerços que desitgen participar en el programa CO2TXE 2011 d'hauran d'adherir a la campanya complint els compromisos establits en l'article 14 d'esta resolució, per mitjà del lliurament en l'Agència Valenciana de l'Energia de la fitxa d'adhesió, disponible en la pàgina web de l'AVEN, i la documentació corresponent. L'adhesió es podrà dur a terme des de l'entrada en vigor d'esta resolució fins a la data d'acabament de la campanya.  
2. El comprador es dirigirà a un concessionari o comerç adherit a la campanya i triarà un vehicle, que haurà de complir el que establix l'article 6 de la present resolució.  
3. Abans de procedir a la venda del vehicle, el concessionari es posarà en contacte amb l'AVEN per a sol·licitar el codi de venda, el qual li serà facilitat amb la comprovació prèvia de disponibilitat pressupostària.  
No s'acceptaran sol·licituds que no tinguen assignat un codi de venda.  
4. Una vegada adquirit el vehicle, el comerciant emplenarà per triplicat el formulari de sol·licitud d'ajuda, disponible en la pàgina web de l'AVEN, i s'assegurarà que és una persona resident a la Comunitat Valenciana, verificant el DNI o certificat d'empadronament de la localitat de residència. A més, el comprador li haurà de lliurar la documentació que s'indica en l'article 11 segons les característiques del beneficiari. Una vegada emplenat correctament el formulari de sol·licitud d'ajuda haurà de ser firmat pel comprador i el comerciant, i el beneficiari es quedarà una còpia com a justificant de l'ajuda rebuda.   
  
5. El comerç/concessionari adherit cobrarà el preu del vehicle aplicant el descompte de l'ajuda establida en l'article 7 de la present resolució.  
6. El concessionari/comerç adherit remetrà a l'AVEN mensualment una llista amb les sol·licituds realitzades el mes anterior i la corresponent documentació indicada en l'article 12.   
La data límit de lliurament de documentació del concessionari/comerç a l'AVEN serà l'últim dia hàbil del mes següent al d'acabament de la campanya.  
7. Examinada la documentació que s'ha d'aportar, si esta no té els requisits exigits es podrà requerir al beneficiari i/o concessionari perquè en un termini de 10 dies esmene la falta o adjunte la documentació necessària amb indicació que, si així no ho fera, es considerarà que ha desistit de la sol·licitud  
8. Una vegada la documentació està correcta, el cap d'Àrea de l'AVEN elevarà proposta de pagament al director de l'Agència Valenciana de l'Energia el qual dictarà la resolució corresponent.  
9. L'AVEN pagarà al comerç/concessionari adherit l'import corresponent, en el compte bancari establit a este efecte, a través de transferències bancàries.  
  
Article 10. Procediment específic per a l'adquisició de vehicles via rènting o lísing  
Per als casos on el mecanisme de finançament impedisca vincular l'ús del vehicle amb la propietat (sistemes de finançament de rènting, lísing o un altre arrendament financer), l'ajuda es destinarà a l'empresa propietària del vehicle, que haurà de justificar davant de l'AVEN l'aplicació d'un descompte en el pagament del servici financer de valor igual o superior a l'ajuda rebuda. El procediment per a l'adquisició de vehicles a través d'estos tipus de mecanismes de finançament serà el següent:  
1. L'empresa de rènting/lísing es posarà en contacte amb un concessionari adherit el qual li farà un pressupost en què aplicarà el descompte corresponent segons el tipus de vehicle, com s'establix l'article 7.  
  
2. Aprovació prèvia per l'AVEN. Abans de dur a terme l'operació de compra, l'empresa de rènting/lísing haurà d'aportar a l'AVEN els documents següents:  
- Pressupost de compra de vehicles amb els descomptes aplicats  
  
- Còpia del DNI o targeta d'identificació fiscal del seu client (per a comprovar que el domicili, seu social o establiment de producció està a la Comunitat Valenciana).  
- Declaració firmada pel client d'altres ajudes rebudes per a la compra del vehicle o altres ajudes acollides a règim de minimis durant l'exercici en curs i els dos anteriors (segons model facilitat per l'AVEN).  
- Esborrany del contracte amb el client on es reflectisca que eixe descompte rebut en comprar els vehicles s'aplica en les quotes mensuals que paga el seu client.  
3. Una vegada l'AVEN dóna el vistiplau als documents aportats i comprova la disponibilitat pressupostària, se li comunicarà al concessionari i a l'empresa de lísing/rènting perquè duguen a terme l'operació de venda dels vehicles i els facilita un codi de venda.  
4. El comerciant emplenarà per triplicat el formulari de sol·licitud d'ajuda, disponible en la pàgina web de l'AVEN. Una vegada emplenat correctament, el formulari de sol·licitud d'ajuda haurà de ser firmat per l'empresa de rènting/lísing i el comerciant. El beneficiari es quedarà una còpia com a justificant de l'ajuda rebuda.  
  
5. El comerç/concessionari adherit cobrarà el preu dels vehicles aplicant els descomptes de les ajudes establides en l'article 7 de la present resolució.  
6. L'empresa de rènting/lísing aportarà a l'AVEN una còpia del contracte entre esta i el seu client. Per a aquelles vendes a través de mecanismes rènting, el descompte s'haurà d'aplicar durant tota la vida del servici financer i este és d'un mínim de 3 anys de duració o 60.000 km d'ús del vehicle, així com en el valor de l'opció de compra neta, si s'efectua la compra del vehicle per part de l'usuari.  
  
En el cas de mecanismes lísing, el contracte de lísing s'haurà de realitzar sobre el total de la base imposable del vehicle i el descompte s'aplicarà en la primera quota del contracte sense que a esta quota se li repercutisquen càrregues financeres.  
7. El concessionari/comerç adherit remetrà a l'AVEN la documentació indicada en l'article 12.  
La data límit de lliurament de documentació del concessionari/comerç a l'AVEN serà l'últim dia hàbil del mes següent de l'acabament de la campanya  
8. Examinada la documentació que s'ha d'aportar, si esta no té els requisits exigits, es podrà requerir el beneficiari i/o el concessionari perquè, en un termini de 10 dies, esmene la falta o adjunte la documentació necessària amb indicació que, si així no ho fera, es considerarà que ha desistit de la sol·licitud  
9. Una vegada la documentació està correcta, el cap d'Àrea de l'AVEN, elevarà una proposta de pagament al director de l'Agència Valenciana de l'Energia el qual dictarà la resolució corresponent.  
10. L'AVEN abonarà al comerç/concessionari adherit l'import corresponent, en el compte bancari establit a este efecte, a través de transferències bancàries.  
  
Article 11. Documentació que el comprador ha de lliurar al comerç/concessionari  
1. Els sol·licitants hauran de presentar la documentació següent:  
a) Particulars  
- Fotocòpia del DNI. En el cas que el comprador manifeste que residix a la Comunitat Valenciana i el DNI no reflectisca esta circumstància, haurà d'adjuntar un certificat d'empadronament emés per l'òrgan corresponent.  
- Declaració jurada d'estar al corrent en les seues obligacions tributàries. En el cas que la quantia rebuda en esta convocatòria per un mateix beneficiari siga superior a 3.000 €, s'haurà de presentar el certificat emés per l'Agència Tributària que es troba al corrent de les seues obligacions fiscals.  
b) Corporacions locals  
- Còpia de la targeta d'identificació fiscal.  
- Acreditació de la representació legal del firmant de la sol·licitud d'ajuda  
c) Empreses  
- Fotocòpia de la targeta d'identificació fiscal o DNI, si és empresari individual.   
- Fotocòpia de l'últim rebut de l'impost sobre activitats econòmiques (IAE). En cas d'estar exempt del pagament d'este, haurà de presentar declaració jurada d'esta exempció, d'acord amb la legislació vigent i còpia de la declaració censal en què aparega l'alta en l'epígraf corresponent. Per a empreses excloses de l'alta del IAE, declaració jurada de trobar-se excloses, amb indicació expressa del motiu, d'acord amb la legislació vigent.  
- Declaració jurada d'estar al corrent en les seues obligacions tributàries i davant de la seguretat social. En el cas que la quantia rebuda en esta convocatòria per un mateix beneficiari siga superior a 3.000 €, s'hauran de presentar els certificats emesos per l'Agència Tributària i per la Tresoreria General de la Seguretat Social que acrediten el compliment de les seues obligacions.  
2. Els sol·licitants d'estes ajudes hauran de presentar declaració responsable de subvencions concedides per altres administracions públiques o ens públics o privats, per al finançament del projecte objecte de sol·licitud d'ajuda per esta resolució, així com declaració responsable de qualsevol projecte del sol·licitant subvencionat en règim de minimis durant els dos exercicis fiscals anteriors i durant l'exercici fiscal en curs, emplenada en paper imprés facilitat per l'Agència Valenciana de l'Energia.  
  
Article 12. Documentació que s'ha de lliurar a l'AVEN  
1. De cada una de les operacions de venda realitzades, el concessionari haurà d'aportar a l'AVEN la següent documentació per a poder rebre els descomptes aplicats:  
a) Documentació indicada en l'article 11 segons el tipus de beneficiari.  
b) Formulari de sol·licitud d'ajuda firmat pel comprador i pel concessionari.  
c) Fotocòpia de la Targeta d'Inspecció Tècnica del Vehicle. En el cas de vehicles de GLP ha d'aparéixer que l'automòbil està dotat d'un equip de GLP. En el cas que no s'indique, el vehicle haurà de passar la ITV de manera que quede constància en la targeta que el vehicle ha patit una reforma consistent en la implantació d'un depòsit de GLP.  
  
d) Fotocòpia del permís de circulació del vehicle.  
e) Duplicat o còpia de la factura de venda que haurà de complir el que disposa el Reial Decret 1496/2003, de 28 de novembre, i la resta de normativa vigent, que reflectisca com a mínim:   
- Data de venda.  
- Dades del concessionari (CIF i segell original).  
  
- Dades del beneficiari (nom, cognoms, DNI/CIF i domicili).  
  
- Dades del vehicle venut (marca i model).  
- Desglossament del cost del vehicle, IVA i finalment, descompte realitzat depenent del tipus de vehicle segons l'article 7, especificant «Descompte Programa CO2TXE 2011».  
f) Justificants de pagament segons s'indica en el punt 5 del present article.  
2. En el cas de mecanismes de finançament rènting o lísing, a més de la documentació que s'indica en el punt 1 del present article el concessionari haurà de lliurar:  
- Fotocòpia de la targeta d'identificació fiscal del client (usuari final del vehicle)  
- Declaració jurada de l'usuari final d'estar al corrent en les seues obligacions tributàries i davant de la seguretat social. En el cas que la quantia rebuda en esta convocatòria per un mateix beneficiari siga superior a 3.000 €, s'hauran de presentar els certificats emesos per l'Agència Tributària i per la Tresoreria General de la Seguretat Social que acrediten el compliment de les seues obligacions.  
- Declaració responsable de l'usuari final del vehicle, de subvencions concedides per altres administracions públiques o ens públics o privats, per al finançament del vehicle objecte de sol·licitud d'ajuda, així com declaració responsable de qualsevol projecte del sol·licitant subvencionat en règim de minimis durant els dos exercicis fiscals anteriors i durant l'exercici fiscal en curs, emplenada en paper imprés facilitat per l'Agència Valenciana de l'Energia  
A més, l'empresa de rènting/lísing haurà d'aportar a l'AVEN una còpia del contracte amb el seu client en què es reflectisca que en la quota periòdica que paga està inclosa l'ajuda rebuda.  
3. En el cas d'adquisició de vehicles de GLP, s'haurà d'aportar per a cada un d'estos, a més del que s'ha indicat en els punts 1 i 2 del present article, la documentació següent:  
- Certificat d'emissions del vehicle tramitat funcionant a GLP. Estos assajos han d'estar realitzats per laboratoris acreditats.  
  
- Fotocòpia certificada del taller d'instal·lació.  
4. En el cas d'adquisició de quadricicles elèctrics pesants (categoria L7e, segons el que s'ha especificat en la Directiva 2002/24/CE), a més del que s'ha indicat en el punt 1 i 2 del present article s'haurà d'aportar una fotocòpia compulsada del document original del COC del vehicle (Certificat de conformitat, que es mostra en l'annex IV de la Directiva 2002/24/CE), on figura la seua categoria, a més d'informació tècnica addicional.  
5. Justificants de pagament.  
a) Com a justificants de pagament seran vàlids els següents:  
- Si el pagament es realitza per mitjà de xec nominatiu s'haurà d'adjuntar còpia del xec juntament amb la còpia de l'extracte bancari del beneficiari que acredite que el destinatari del pagament coincidix amb l'emissor de la factura.   
- Si el pagament es realitza mitjançant una orde de transferència, s'haurà d'adjuntar una còpia de l'orde juntament amb una còpia de l'extracte bancari on es reflectisca que l'orde s'ha executat.   
- Si el pagament es realitza a través d'un finançament amb un banc o amb una financera vinculada al concessionari s'haurà d'adjuntar una còpia del contracte de finançament i una altra de la transferència realitzada de la financera al concessionari per l'import total finançat.  
b) No seran vàlids com a justificants de pagament els rebuts emesos pel comerç/concessionari ni les factures derivades del lliurament de vehicles usats.  
  
Article 13. Obligacions dels beneficiaris que adquirisquen els vehicles  
  
Seran obligacions del beneficiari:  
a) Respondre de la veracitat dels documents aportats.   
b) Estar al corrent de les seues obligacions tributàries i, si és el cas, de la Seguretat Social, per a la qual cosa hauran de firmar una declaració responsable inclosa en el formulari de sol·licitud d'ajuda, com s'indica en l'article 11.  
c) Mantindre durant un mínim de 3 anys o 60.000 km els vehicles adquirits.  
c) Seguir la metodologia i el procediment que indica esta resolució.  
d) Sotmetre's a les actuacions de comprovació que duga a terme l'Agència Valenciana de l'Energia, i a les actuacions de control financer que corresponen a la Intervenció General de la Generalitat i a la Sindicatura de Comptes, en relació amb les subvencions i ajudes concedides.  
  
  
Article 14. Concessionaris/comerços: adhesions i obligacions  
1. Adhesions  
a) Podran ser concessionaris/comerços adherits les empreses autoritzades per a la comercialització de vehicles que operen a la Comunitat Valenciana i que acrediten estar donats d'alta en el IAE.  
b) Els comerços i concessionaris interessats a participar i col·laborar en la campanya d'ajudes hauran de lliurar a l'Agència Valenciana de l'Energia la corresponent fitxa d'adhesió degudament emplenada, i adjuntar els documents que s'hi indiquen, segons el model normalitzat disponible en la pàgina web d'AVEN.  
  
c) Examinada la documentació aportada, si esta no té els requisits exigits, es requerirà el concessionari/comerç, perquè en un termini de 10 dies, esmene la falta o adjunte la documentació necessària amb indicació que, si així no ho fera, es considerarà que ha desistit per a l'adhesió a la campanya.  
d) Els comerços i concessionaris que hagen formalitzat la seua adhesió hauran d'informar els beneficiaris de quin és el procediment per a l'adquisició de vehicles a través del Programa CO2TXE 2011.  
e) El lliurament del material necessari per al desenvolupament de la campanya d'ajudes (fitxa adhesió, sol·licitud d'ajuda, fullets, cartells, procediments, etc.) es realitzarà directament a través de l'Agència Valenciana de l'Energia.  
f) El llistat dels comerços i concessionaris adherits es publicarà en la pàgina web de l'Agència Valenciana de l'Energia .  
  
2. Obligacions:  
Són obligacions dels comerços/concessionaris adherits:  
a) Realitzar el descompte de l'ajuda sempre en el moment del pagament del vehicle i lliurar als beneficiaris, una còpia de la sol·licitud d'ajuda com a justificant de l'ajuda rebuda, així com la factura original del vehicle adquirit on conste el descompte realitzat en concepte de l'ajuda.  
b) Comprovar que el sol·licitant té les condicions de beneficiari establides en l'article 2.  
c) Seguir la metodologia i procediments que es definixen per al desenvolupament de la campanya, i acceptar les resolucions que en cas de dubte o litigi decidisca la comissió de control i seguiment de la campanya.  
d) Col·laborar activament en la difusió i suport dels objectius de la campanya relatius a:  
- Fer conéixer i difondre l'existència de vehicles alimentats amb energies alternatives a les convencionals.   
- La sensibilització cap a l'estalvi i l'eficiència energètica.  
e) Mostrar en un lloc visible el logotip de la campanya i els suports publicitaris que puguen ser facilitats per l'AVEN.  
f) Participar en les sessions de formació/comunicació que s'organitzen per part d'AVEN o en nom seu, en les quals s'explicarà el contingut de la campanya i la finalitat d'esta.  
g) Tramitar, emplenar i remetre a l'Agència Valenciana de l'Energia els expedients d'ajudes corresponents segons les condicions que s'establixen en l'article 12 d'esta resolució.  
h) Sotmetre's a les actuacions de control que duga a terme l'Agència Valenciana de l'Energia i a les actuacions de control financer que realitzen la Intervenció General de la Generalitat i la Sindicatura de Comptes.   
  
Article 15. Comissió de control i seguiment  
Es crea una comissió per a dur a terme el control i el seguiment de les ajudes previstes en esta resolució, que estarà integrada per les persones següents:  
- El cap del Departament d'Eficiència Energètica de l'Agència Valenciana de l'Energia.  
- El cap d'Àrea d'Administració de l'Agència Valenciana de l'Energia.  
  
Article 16. Infraccions i sancions  
L'incompliment, per part dels beneficiaris, concessionaris o de l'Agència Valenciana de l'Energia, dels requisits que establix esta resolució i la normativa reguladora se sotmetrà al règim d'infraccions i sancions fixat en el títol IV de Llei 38/2003, de 17 de novembre, General de Subvencions (BOE 18.11.2003).  
  
DISPOSICIÓ ADDICIONAL ÚNICA  
  
Les ajudes arreplegades en la present resolució, a excepció d'aquelles els beneficiaris dels quals siguen particulars, entitats i institucions sense ànim de lucre que no puguen emprendre activitats econòmiques que repercutisquen en tercers, estan sotmeses als requisits establits en el Reglament (CE) número 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat sobre ajudes de minimis.  
Així doncs, l'import de les ajudes no podrà fer que l'import total de les ajudes de minimis que reba el beneficiari durant un període de tres exercicis fiscals siga superior al límit de 200.000 euros, per la qual cosa es calcularà la quantia total d'ajudes atorgades en l'exercici en curs i en els dos exercicis anteriors. L'ajuda total de minimis concedida a una empresa que opere en el sector transport per carretera no serà superior a 100.000 euros durant un període de tres exercicis fiscals.  
  
  
DISPOSICIÓ FINAL ÚNICA  
  
Es faculta el director de l'Agència Valenciana de l'Energia per a dictar les resolucions necessàries per al desenvolupament, eficàcia i execució de la present resolució.  
La present resolució entrarà en vigor el dia que es publique en el Diari Oficial de la Comunitat Valenciana.  
  
València, 18 de maig de 2011.- El president de l'Agència Valenciana de l'Energia: Mario Flores Lanuza.